Саопштење народног посланика

Проф. др Тамаре Миленковић Керковић

Реакција на изјаве градоначелника Ниша Драгане Сотировски да су јој говори народних посланика из Ниша нарушиле углед

**НАРОДНИ ПОСЛАНИК ТАМАРА МИЛЕНКОВИЋ - ДЕСЕТ ПИТАЊА ЗА ДРАГАНУ СОТИРОВСКИ**

У више обраћања на последњој дводневној седници Народне скупштине Републике Србије, бранећи пред министром грађевине, саобраћаја и инфраструктуре г. Гораном Весићем 30 амандмана на скандалозна решења Предлога закона о изменама и допунама закона о планирању и изградњи, који је експресно већ проглашен Указом председника Републике, изнела сам бројне чињенице о прилагођавању урбанистичких планова интересима приватних инвеститора, о коруптивном ризику претварања јавних површина изменом ГУП-а у грађевинско земљиште, и о гажењу јавног интереса грађана Ниша, који су од Ниша створили Град изгубљеног идентитета. **Готово сваки од амандмана на овај Предлог закона илустровала сам примерима злоупотреба урбанистичког планирања у Нишу које пратим више година, и о чему редовно обавештавам и јавност али и само Градско веће и Скупштину Града Ниша. Проблем је што нишки медији чињенице које износим често не објављују, што нема сучељавања ставова и аргумената. Проблем је и што се на све моје јавне примедбе никада није огласило ни Градско веће ни градоначелница Сотировски.** Мој Захтев за скидање документа Друге измене и допуне Плана генералне регулације за ГО Палилула (ПГР Палилула) са Дневног реда Скупштине Града, иако уредно предат и заведен три дана пред одржавање Скупштине града (Прилог 1) остао је сакривен од нишких одборника. **Упркос томе што је нишко ВЈТ оформило предмет за испитивање могућег коруптивног ризика у овом случају (Прилог 2), документ ПГР Палилула нишки одборници су усвојили а да их нису ни видели јер се План на градском сајту појавио тек дан касније** (beta.rs/content/186381-dveri-niski-odbornici-protivzakonito-usvojili-urbanisticki-plan-za-palilulu-koji-nisu-ni-videli).

**Обзиром да министар Весић на скупштинској седници није желео да одговори ни на једно од мојих бројних питања и тврдњи, које су се односиле на начин стицања земљишта предузећа „Ћеле кула“ (Стара Циглана) , као и на измене урбанистичких планова на штету јавног интереса а у корист фирме „Тесла парк“ основане кипарским капиталом компаније Карић, које већ продаје станове на брду изнад Старе циглане, сва ова питања постављам сада и градоначелници Сотировски. Уместо што се крије иза лојалних инвеститора и адвоката нека одговори на њих и да разрешимо дилему „оптужби посланика који вређају њен углед“. Нека свој углед одбрани одговорима на питања која сам и на седници Скупштине Србије поставила:**

1. Да ли је фирма „Тесла парк“ основана 2021.год. у години измене Генералног урбанистичког плана Града (ГУП) Ниша којим је 3,5 хектара земљишта јавне намене предвиђеног свим претходним плановима за намену- спорт, рекреација,парковско зеленило - **претворено у земљиште мешовите** **намене и тако омогућено да зелена површина постане грађевинско земљиште, а на које се по усвајању Измена закона о планирању и изградњи фирма „Тесла парк“ неће платити накнаду за конверзију, већ ће му право својине бити поклоњено ?**
2. **Да ли је Одлука о неприступању изради Елабората о утицају на животну средину измене ПГР за Палилулу, донета још новембра 2020.год.** , годину и више дана пре него што је ГУП промењен, три године пре измене ПГР-а? Како су доносиоци ове одлуке могли да тако одлуче када тада нису знали да ће 3,5 хектара шуме бити претворено у грађевинско земљиште и животна средина бити драстично измењена? (**Само дан након датог мишљења** **Секретаријата за заштиту животне средине бр.501-108/2020-14 од 24.11.2020.год. Секретаријат за планирање и изградњу је донео ОДЛУКУ О НЕПРИСТУПАЊУ ИЗРАДИ СТРАТЕШКЕ ПРОЦЕНЕ УТИЦАЈА ДРУГИХ ИЗМЕНА И ДОПУНА ПЛАНА ГЕНЕРАЛНЕ РЕГУЛАЦИЈЕ ПОДРУЧЈА ГРАДСКЕ ОПШТИНЕ ПАЛИЛУЛА – ДРУГА ФАЗА НА ЖИВОТНУ СРЕДИНУ бр. 353-1392/2020-06 , од 25.11.2020.год. , а по овлашћењу заменице начелника Градске управе града Ниша од 23.11.2020.год. )**
3. **Да ли је градоначелница 2021.год. тврдила да нису тачне тврдње да се измене плана врше за компанију „Тесла парк“, да „тајанствени инвеститор“ није компанија Карић и да ће поднети тужбе против оних који то тврде?** (<https://www.juznevesti.com/Istrazujemo/Kiparski-papiri-i-niska-posla-dokazana-tajna-veza-Karica-i-naselja-buducnosti.sr.html>)
4. **Да ли сам у име Градске организације Двери Ниш, као бројни други подносиоци примедаба, на свим јавним расправама током 2021.год. о измени ГУП тражила да се он поништи због незаконитости процедуре и повреде јавног интереса?** Због чега је тада ћутала? <https://dveri.rs/lokalne-vesti/dveri-nis-trazimo-ponistenje-javnog-uvida-u-generalni-urbanisticki-plan-i-ponavljanje-postupka-zbog-nezakonitosti-i-povrede-javnog-interesa>
5. Да ли је током **AПРИЛА И МАЈА 2022.** год. због одбијања да изда локацијске услове и грађевинску дозволу за изградњу зграде у насељу Јагодин мала, пре истраживања Завода за заштиту споменика културе, на простору испод кога се претпостављало да се налази ранохришћанска некропола, **арх.Мирољуб Станковић, начелник Управе за грађевинарство, смењен јер није пристао на притиске, а да је грађевинску дозволу издала на притисак градоначелнице Сотировски, нови начелник Марина Малбаша? Како градоначелница објашњава да је кућа над гробницом срушена, да је комуналије инвеститор платио, због чега ће Град морати да плати огромну одштету** јер су милиони динара на основу комуналија ушли у буџет на основу незаконито издате дозволе? Да ли је плаћена накнада за ово истраживање Заводу за заштиту споменика културе?
6. Како је могуће да је план нижег хијерархијског реда , План детаљне регулације (ПДР) за подручје између Мокрањчеве, Зетске и СРЦ Чаир израђен **ГОДИНУ ДАНА ПРЕ израде плана вишег реда - Плана генералне регулације (ПГР)** и како то да га је финансирало предузеће „Тесла парк“, и у чијем је то интересу рађено? ( **Одлука од 17.5.2022.год. (Сл.лист Града Ниша бр. 49/22) од маја 2022.год. у коме су одговорни урбанисти били Тамара Јовановић, дипл инж.арх , лиценца бр. 200128211 и Славиша Кондић , дипл.инж.арх, лиценца бр.221А23221, а финансијер Плана предузеће Тесла парк, д.о.о. Ниш)**
7. Да ли зна да је **Јавна расправа Комисије за планове 22.фебруара 2023.год. за ПГР Палилула – друга фаза одржана незаконито и без кворума**, од девет чланова Комисије присутно 4 (у Извештају са седнице наведено да је Мара Рашковић „присуствовала путем „видео позива“ што није истина).
8. **Да ли је након те седнице Комисије за планове објављено да је градски урбаниста Тања Обрадовић поднела оставку?** (<https://www.juznevesti.com/Politika/Glavna-urbanistkinja-Nisa-podnela-ostavku.sr.html>) Због чега је онда врло брзо постала члан Комисије за планове уместо архитекте из Београда? Има ли Ниш друге архитекте, осим ових који се појављују у свим телима Града и због чега смењујете из Комисије архитекте из Београда? (**Сл.лист Града Ниша бр.48 од 30.маја 2023.год. )**
9. Због чега је хитно након одржане Јавне седнице поновљеног Јавног увида у ПГР Палилула 12.6.2023.год. , на којој сам поново поднела примедбе и изразила сумње у корупцију, **одржана седница Градског већа 19.6.2023.год. , која је у првом делу била затворена за медије ?** **Да ли због тога да јавност не сазна да документ ПГР Палилула стављате хитно и „тајно“ на Дневни ред седнице Скупштине Града? Због чега мој допис који је заведен истог тог дана 19.6.2023.год. којим тражим да се тачка Извештај ПГР Палилула не ставља на Дневни ред седнице Скупштине, док се не оконча поступак у нишком Тужилаштву , није достављен одборницима и нисам добила никакав одговор Градског већа на зај Захтев?** https://www.juznevesti.com/Politika/Sednice-Gradskog-veca-u-Nisu-cesto-telefonske-i-skrivene-od-ociju-javnosti.sr.html
10. Због чега сте допунску тачку Дневног реда - ПГР Палилула за седницу Скупштине Града унели тек дан пред седницу и то након краја радног времена у 16 02 сати 21.јуна 2023.год.? Због чега сте од одборника сакрили мој Захтев и 17 примедаба на ПГР, као и обавештење да је по том предмету ВЈТ формирало предмет? Због чега сте стављањем ПГР Палилула на Дневни ред седнице свесно и умишљајно прекршили и Статут Града Ниша? **Уместо Мишљења Скупштине општине Палилула, како то предвиђа чл. 85.ст.5 Статута Града Ниша, а које је према Статуту Града услов за расправу о урбанистичком плану, ПГР Палилула на Дневни ред ставили на основу мишљења општинског Већа?**

**Чему оволика журба и злоупотребе? Да је све ово било потребно да би компанија „Тесла парк“ могла да зида што пре, на зеленој површини коју сте овим „марифетлуцима“ отели од грађана, и где ће бетонско насеље , за које „Тесла парк“ већ продаје станове, од брда направити „бетонски водопад“ а Зетску улицу, која већ сада након сваке кише постаје река, након изградње насеља романтичног имена „Бетовен парк“ три пута већег од „Вагреса“ , претворити у језеро. Да ли је сва ова ујдурма урађена да „Тесла парк“ и Карић не би платили накнаду за конверзију права коришћења у право својине на земљишту добијеном у приватизацији Старе циглане?**

**У Уговору о продаји друштвеног капитала предузећа „Ћеле кула“ које је 2007.год. купљено за ¼ цене нема ни помена о земљишту. Тај Уговор је на седници Скупштине министар Весић добио од мене , али осим Кардељеве књиге коју ми је поклонио, на ова питања није одговорио.**

**Очито је и сам министар Весић био посрамљен урбанистичким злоупотребама које се дешавају у Нишу.**

**У Нишу, 27.јула 2023.год. проф. др Тамара Миленковић Керковић**

**Народни посланик**